

GRADSKO VIJEĆE

KLASA:410-01/21-01/01

URBROJ:2186/18-02/1-21-1

Ludbreg, 9. prosinca 2021. godine

**PRIJEDLOG**

Na temelju odredbe članka 42. Zakona o lokalnim porezima („Narodne novine“ br. 115/16 i 101/2017), članka 35. Zakona o lokalnoj i područnoj (regionalnoj) samoupravi („Narodne novine“ br. 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19, 144/20) i članka 34. Statuta Grada Ludbrega („Službeni vjesnik Varaždinske županije“ 12/2021) Gradsko vijeće Grada Ludbrega na 5. sjednici održanoj dana 9. prosinca 2021. godine donosi

**O D L U K U**

**O IZMJENAMA I DOPUNANA ODLUKE O POREZIMA GRADA LUDBREGA**

**Članak 1.**

**U Odluci o porezima Grada Ludbrega** („Narodne novine“ broj 132/2017) u članku 11. riječi: „nadležni Odsjek jedinstvenog upravnog odjela Grada Ludbrega“ zamjenjuju se riječima: „nadležni Upravni odjel Grada Ludbrega“.

**Članak 2.**

U članku 14. stavak 1. mijenja se i glasi:

„Poslove u vezi s utvrđivanjem i naplatom poreza na korištenje javnih površina kao i provođenje ovršnog postupka radi naplate potraživanja navedene vrste poreza te poslove u vezi s utvrđivanjem i naplatom poreza na kuće za odmor kao i provođenje ovršnog postupka radi naplate potraživanja navedene vrste poreza obavljati će nadležni Odsjek u okviru Upravnog odjela za financije i komunalni sustav Grada Ludbrega.“

**Članak 3.**

Ova Odluka stupa na snagu prvog dana od dana objave u „Narodnim novinama“, a ista će se objaviti i u „Službenom vjesniku Varaždinske županije“ s početkom primjene od 01. siječnja 2022. godine.

Predsjednik Gradskog vijeća

Darko Jagić

**OBRAZLOŽENJE**

**IZMJENE I DOPUNE ODLUKE O POREZIMA GRADA LUDBREGA**

Zakonom o lokalnim porezima (»Narodne novine« br. 115/16 i 101/2017) propisano je da porez na kuće za odmor plaćaju pravne i fizičke osobe koje su vlasnici kuća za odmor, a kućom za odmor smatra se svaka zgrada, dio zgrade ili stan ako se koristi povremeno ili sezonski. Koristi li se zgrada ili stan povremeno ili sezonski, određuje se prema stvarnom prebivalištu vlasnika. Pri određivanju poreza na kuće za odmor, prisutne su dvojbe oko utvrđivanja razlike između klijeti i kuće za odmor.

Za njihovo razlikovanje nije bitna površina kao ni uređenost ili opremljenost zgrade, već činjenica koristi li se zgrada povremeno za odmor i oporavak ili ne. Ako se neka zgrada koristi i kao gospodarski objekt i kao zgrada za odmor , porez se utvrđuje samo za onaj dio zgrade koji se koristi za odmor.

Porez na kuće za odmor ne plaća se na kuće za odmor koje se ne mogu koristiti zbog ratnih razaranja i prirodnih nepogoda (poplava, požar, potres) te starosti i trošnosti.

Odlukom o ustrojstvu i djelokrugu upravnih tijelima Grada Ludbrega („Službeni vjesnik Varaždinske županije“ broj 48/2019) umjesto Jedinstvenog upravnog odjela ustrojena su 2 Upravna odjela Grada Ludbrega tako da se u članku 11. riječ jedinstvenog više ne koristi.

Odlukom o gradskim porezima („Narodne novine“ broj 132/2017) poslovi vezani na utvrđivanje i naplatu poreza na kuće za odmor kao i provođenje ovršnog postupka radi naplate potraživanja Gradsko vijeće je povjerilo Ministarstvu financija, Poreznoj upravi, Područnom uredu Varaždin, Ispostavi Ludbreg.

Ovim izmjenama i dopunama Odluke o porezima Grada Ludbrega, poslovi utvrđivanja i naplata poreza na kuće za odmor kao i provođenje ovršnog postupka radi naplate potraživanja provodit će se od 01. siječnja 2022. godine u Gradu Ludbregu, Upravnom odjelu za financije i komunalni sustav.

Zakonom o lokalnoj i područnoj (regionalnoj) samoupravi („Narodne novine“ br. 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19, 144/20) u članku 74. propisano je da opći akt zbog osobito opravdanih razloga može stupiti na snagu prvog dana od dana njegove objave.

Budući da se Odluka predstavničkog tijela može mijenjati najkasnije do 15. prosinca, predlaže se stupanje na snagu prvog dana od dana objave .

Sukladno odredbi članka 37. Poslovnika o radu Gradskog vijeća Grada Ludbrega, gradonačelnik kao ovlašteni predlagatelj ovog akta, isti podnosi na raspravu i usvajanje Gradskom vijeću Grada Ludbrega.